KOMISIJOS SPRENDIMAS
2009 m. spalio 15 d.
dėl Slovėnijos pateikto prašymo sumažinti motorinių transporto priemonių mokestį pagal Europos Parlamento ir Tarybos direktyvos 1999/62/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra 6 straipsnio 2 dalies b punktą
(pranešta dokumentu Nr. C(2009) 7756)
(Tekstas autentiškas tik slovėnų kalba)
(Tekstas svarbus EEE)
(2009/760/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 17 d. Europos Parlamento ir Tarybos direktyvą 1999/62/EB dėl sunkiasvorių krovininių transporto priemonių apmokestinimo už naudojimąsi tam tikra infrastruktūra (1), ypač į jos 6 straipsnį,
kadangi:
(1)
Remiantis Direktyvos 1999/62/EB 6 straipsnio 2 dalies b punktu, valstybės narės gali taikyti sumažintus tarifus arba mokesčių netaikyti transporto priemonėms, kuriomis tik retkarčiais važiuojama jas įregistravusios valstybės narės viešaisiais keliais ir kurias naudoja fiziniai ar juridiniai asmenys, kurių pagrindinis verslas nėra krovinių gabenimas tik tada, jei šiomis transporto priemonėmis atliekamos transporto operacijos neiškreipia konkurencijos. Toks mokesčių sumažinimas arba atleidimas nuo jų galimas tik gavus Komisijos sutikimą.
(2)
Slovėnija paprašė Komisijos leisti taikyti sumažintą transporto priemonių mokestį, numatytą Direktyvoje 1999/62/EB, transporto priemonėms, kurių bendroji masė lygi arba didesnė nei 12 t, kurios naudojamos išskirtinai vairuotojų mokymui arba viešiesiems ir pramonės darbams Slovėnijoje.
(3)
Direktyvos 1999/62/EB 6 straipsnio 2 dalies b punkto sąlygos yra tenkinamos, nes šios transporto priemonės nėra nuolat naudojamos viešuosiuose keliuose, jomis nėra gabenamos prekės, be to šioms transporto priemonėms taikant sumažintą transporto priemonių mokestį neiškraipoma konkurencija, nes šios transporto priemonės negali būti naudojamos prekėms gabenti, išskyrus tas, kurios yra sumontuotos transporto priemonėje ir naudojamos vykdant veiklą su tokia transporto priemone.
(4)
Siekiant suteikti Komisijai galimybę peržiūrėti prašymą dėl sumažinto transporto priemonių mokesčio taikymo, sutikimas turėtų būti duotas ribotam laikotarpiui.
(5)
Todėl Slovėnijos prašymas taikyti sumažintą mokestį turėtų būti patenkintas,
PRIĖMĖ ŠĮ SPRENDIMĄ:
1 straipsnis
Komisija sutinka iki 2014 m. gruodžio 31 d. taikyti sumažintą transporto priemonių mokestį, kaip nurodyta Direktyvos 199/62/EB 6 straipsnio 2 dalies b punkte, toliau nurodytoms 12 tonų ir daugiau sveriančioms transporto priemonėms, kurios išskirtinai naudojamos vairuotojams mokyti arba sumontuotai transporto priemonėje įrangai, naudojamai atliekant viešuosius ir pramonės darbus Slovėnijoje, vežti:
1)
N3 kategorijos transporto priemonėms, specialiai pritaikytoms vairuotojų mokymui;
2)
mobiliosioms kopėčioms, stacionariai sumontuotoms ant transporto priemonės važiuoklės;
3)
mobiliosioms automobilinėms dirbtuvėms, stacionariai sumontuotoms ant transporto priemonės važiuoklės;
4)
mobiliesiems kranams, stacionariai sumontuotiems ant transporto priemonės važiuoklės;
5)
mobiliosioms siurbiamosioms, stacionariai sumontuotoms ant transporto priemonės važiuoklės;
6)
mobiliosioms kėlimo platformoms, stacionariai sumontuotoms ant transporto priemonės važiuoklės;
7)
mobiliesiems elektros generatoriams, stacionariai sumontuotiems ant transporto priemonės važiuoklės;
8)
mobiliesiems oro kompresoriams, stacionariai sumontuotiems ant transporto priemonės važiuoklės;
9)
mobiliosioms aplinkos tyrimo laboratorijoms, stacionariai sumontuotoms ant transporto priemonės važiuoklės;
10)
mobiliosioms radijo ir televizijos studijoms, stacionariai sumontuotoms ant transporto priemonės važiuoklės;
11)
specialiosioms viešųjų darbų transporto priemonėms;
12)
specialiosioms tam tikrų statybos darbų transporto priemonėms.
2 straipsnis
Šis sprendimas skirtas Slovėnijos Respublikai.
Priimta Briuselyje, 2009 m. spalio 15 d.